##### Hallintovaliokunnan mietintö 3/2015 edustaja-aloitteesta 5/2015.

##### Seurakuntayhtymän päätöksentekojärjestelmän keventäminen.

Asianro 2012-00195

Kirkolliskokous on täysistunnossaan 3.11.2015 lähettänyt hallintovaliokunnalle otsikossa mainitun asian.

**1. Aloitteen pääasiallinen sisältö**

Edustaja-aloitteessa 5/2015 ehdotetaan seurakuntayhtymähallinnon keventämistä siten, että seurakuntavaaleissa on vain yhdet vaalit, joissa valitaan paikallisseurakuntaan seurakuntaneuvoston jäsenet. Seurakuntaneuvostot nimeäisivät edustajansa yhtymän yhteiseen kirkkoneuvostoon. Yhtymässä olisi vain yksi toimielin, joka päättää yhtymälle uskotuista tehtävistä.

Aloitteen mukaan tällainen vaalijärjestelmä sisältyi kirkkohallituksen alkuperäiseen esitykseen kirkon paikallistason rakenteiden uudistamisesta. Kirkkohallituksen esityksessä nähtiin valiokunnan käsittelyssä perustuslaillisia ongelmia. Edustaja-aloitteen mukaan nämä ongelmat voitaisiin poistaa sillä, että mm. kirkollisvero ja rahanjakomalli kirjataan seurakuntayhtymän perussääntöön, jonka jokainen seurakunta hyväksyy.

**2. Hallintovaliokunnan kannanotot**

Hallintovaliokunta toteaa, että kirkon paikallistason rakenteiden uudistamista koskevan hankkeen (kirkkohallituksen esitys 3/2014) rauettua kirkolliskokouksen työjärjestyksen 27 §:n 2 momentin mukaisesti tehtiin neljä edustaja-aloitetta, jotka liittyivät rauenneeseen seurakuntarakenteiden uudistushankkeeseen. Edustaja-aloite 5/2015 on yksi näistä aloitteista.

Tässä aloitteessa pyritään keventämään seurakuntayhtymän hallintoa kahdella tavalla. Ensinnäkin seurakuntayhtymän hallintoelimet vähennettäisiin aloitteen mukaan nykyisestä kahdesta eli yhteisestä kirkkovaltuustosta ja yhteisestä kirkkoneuvostosta yhteen eli yhteiseen kirkkoneuvostoon. Toiseksi yhteinen kirkkoneuvosto valittaisiin välillisesti. Tämä tarkoittaa sitä, että seurakuntayhtymässä olisi nykyisten kaksien vaalien sijasta vain yhdet vaalit, joissa seurakunnittain valittaisiin seurakuntaneuvostojen jäsenet. Nämä valitsisivat yhteisen kirkkoneuvoston jäsenet.

Aloitteessa todetaan, että ehdotus yhteisen kirkkoneuvoston valinnasta on sisältynyt kirkkohallituksen valmisteluaineistoon. Kirkkohallituksen varsinainen esitys 3/2014 ei kuitenkaan sisältänyt muutoksia seurakuntavaalien järjestämiseen tai seurakuntayhtymän toimielinten määrään. Myös kirkolliskokouskäsittelyssä pidettiin tärkeänä sitä, että seurakuntayhtymän veroprosentista päättävät edustajat on valittu suoralla vaalilla. Tämä sai ilmaisunsa hallintovaliokunnan mietinnön 2/2014 pohjalta lakivaliokunnan mietinnössä 1/2015, jossa ehdotettiin nykyisen vaalitavan ja toimielinten säilyttämistä.

Hallintovaliokunta toteaa, että rauenneen kirkkohallituksen esityksen 3/2014 pohjalle rakennettavaa uutta esitystä seurakuntien paikallisrakenteiden uudistamisesta ei kirkkohallituksessa ole nyt päättyvälle kirkolliskokouskaudelle valmisteltu. Jäljellä olevan kirkolliskokouskauden aikana ei ole edellytyksiä uuden valmistelun tekemiseksi. Hallintovaliokunta toteaa myös, että kirkolliskokous on asettanut tulevaisuuskomitean, jonka tehtävänä on (a) arvioida kirkon organisaatiota kokonaisuutena, (b) tehdä tarpeelliset selvitykset sekä (c) laatia ehdotus uudesta kirkon organisaatio- ja toimintamallista tai vaihtoehtoisista malleista viimeistään marraskuussa 2016 kokoontuvalle kirkolliskokoukselle.

**3. Hallintovaliokunnan esitys**

Edellä olevilla perusteilla hallintovaliokunta esittää, että edustaja-aloite 5/2015 jätetään raukeamaan.

Turussa 4.11.2015

Hallintovaliokunnan puolesta

Tapio Luoma Timo von Boehm

puheenjohtaja sihteeri

Asian käsittelyyn ovat ottaneet osaa puheenjohtaja Luoma sekä jäsenet Aakko, Ala-Kapee-Hakulinen, Huomo, Härkönen, M. Jalava, Malinen, Niemi-Aro, Nivala, Perttula, Pihlava, E. Pitkänen, Salo, Sipola, Vikström ja Väistö, Weuro.